Die nuwe spesie hominied, Homo naledi, waarvan 1 550 fossiele sover beskryf is, is die tweede nuwe spesie wat binne vyf jaar in die Wieg van die Mensdom-wêrelderfenisgebied in Suid-Afrika gevind is.
Daar was geen ander fossiele nie, buiten dié van ’n paar voëls. Nadat hulle alle ander moontlikhede uitgeskakel het, het die groep van meer as 60 internasionale kenners van verskeie lande tot die bevinding gekom dat dié menslike voorsate hul dooies in die grot gegooi of gesleep het. Maar daar is geen bewyse van ’n ander opening nie en hulle moes moeite gedoen het om die dooies – van piepklein babas tot bejaardes – in die grot te kry weg van diere.